KIRJALLINEN KYSYMYS E-2219/03 esittäjä(t): Bart Staes (Verts/ALE) komissiolle. Deurnen lentoasema ja eurooppalainen ympäristövaikutusarviointi.



Virallinen lehti nro 051 E , 26/02/2004 s. 0224 - 0225



KIRJALLINEN KYSYMYS E-2219/03 esittäjä(t): Bart Staes (Verts/ALE) komissiolle (2. heinäkuuta 2003) Aihe: Deurnen lentoasema ja eurooppalainen ympäristövaikutusarviointi Direktiivissä 85/337/ETY(1), sellaisena kuin se on muutettuna direktiivillä 97/11/EY(2), opetetaan, että jäsenvaltioiden, jotka toteuttavat (antavat toteutettavaksi) liitteissä I ja II kuvatun kaltaisia hankkeita, pitää aina neuvotella perusteellisesti kollegajäsenvaltioiden kanssa, jos ne voivat olettaa, että kyseisillä hankkeilla on todennäköisesti merkittäviä ympäristövaikutuksia (7 artikla) toisessa jäsenvaltiossa. Sitä vastoin 2 artiklan 3 kohdassa todetaan, että jäsenvaltiot voivat itsenäisesti päättää olla kokonaan tai osittain soveltamatta tiettyyn hankkeeseen tämän direktiivin säännöksiä. Jos jäsenvaltiot tekevät tällaisen päätöksen, niillä on toisaalta velvollisuus ilmoittaa siitä muun muassa komissiolle. Voiko komissio kertoa, kuuluuko (Antwerpenin lähellä sijaitsevan) Deurnen lentoaseman laskeutumiskiitotien mahdollinen pidentäminen 300 metrillä (1510:stä 1810:een metriin) ICAO-turvanormien täyttämiseksi liitteen II-13 alaisuuteen, kun otetaan huomioon, että a) sen mahdollistama suurempi lentoliikenne vaikuttaa tuntuvasti lentoaseman ympäristön ihmisiin ja luontoon, b) samanaikaisesti työmaata varten pitää rakentaa uusi tie, jolla on samat vaikutukset ihmisiin ja luontoon, c) nämä työt koskettavat elinympäristödirektiivin aluetta, jossa asuu suuri määrä (harvinaisia) lepakkolajeja? Voiko komissio ilmoittaa, säilyttääkö jäsenvaltio Belgia tässä tapauksessa oikeuden vedota näissä töissä 2 artiklan 3 kohtaan, jolloin Belgian toisin sanoen ei tarvitse suorittaa tutkimuksia, joista on säädetty tämän direktiivin 5 10 artiklassa? Voiko komissio toisaalta arvioida, sovelletaanko tässä asiassa direktiivin 2001/42/EY(3) 4 artiklan 1 kohtaa? Onko komissiolla tarkoitus kuten se teki jälkeenpäin italialaisen Malpensan lentoaseman laajentamisen yhteydessä Deurnen lentoaseman mahdollisen laajentamisen yhteydessä seurata asiaa proaktiivisesti ja erittäin läheltä ja vaatia Belgian viranomaisilta kaikkea mahdollista informaatiota? Voiko komissio kertoa, miten monta kertaa Belgia ja Euroopan muut jäsenvaltiot ovat viiden viime vuoden aikana käyttäneet sitä mahdollisuutta, joka tämän direktiivin 2 artiklan 3 kohdassa tarjotaan? Voiko komissio lisäksi kertoa yksityiskohtaisesti niistä hankkeista, joiden johdosta Belgia on viiden viime vuoden aikana käyttänyt hyväksi tätä mahdollisuutta? (1) EYVL L 175, 5.7.1985, s. 40. (2) EYVL L 73, 14.3.1997, s. 5. (3) EYVL L 197, 21.7.2001, s. 30. Margot Wallströmin komission puolesta antama vastaus (11. syyskuuta 2003) Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetussa neuvoston direktiivissä 85/337/ETY (YVA-direktiivi), sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY(1), säädetään, että jäsenvaltioiden on toteutettava kaikki tarpeelliset toimenpiteet sen varmistamiseksi, että ennen luvan myöntämistä hankkeet, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, alistetaan lupamenettelyyn ja että niiden vaikutukset arvioidaan. Mainitut hankkeet määritellään direktiivin 4 artiklassa, jossa viitataan direktiivin liitteisiin I ja II. Deurnen lentoaseman kiitoradan pidentäminen 300 metrillä näyttäisi kuuluvan liitteessä II olevaan 13 kohtaan. Jäsenvaltioiden on määriteltävä liitteessä II mainittujen hankkeiden osalta tapauskohtaisesti selvittämällä tai jäsenvaltioiden asettamien raja-arvojen tai valintaperusteiden avulla, onko hanke arvioitava, koska sillä on todennäköisesti merkittäviä ympäristövaikutuksia. Tällöin arvioinnissa on otettava huomioon ne direktiivin liitteessä III säädetyt arviointiperusteet, joita sovelletaan kyseisessä tapauksessa. Tällaisia arviointiperusteita ovat mahdollisten vaikutusten merkitys, kuten vaikutusten laajuus (maantieteellisen alueen ja vaikutuksen kohteena olevan väestön koko) ja ympäristön herkkyys alueella, johon vaikutukset todennäköisesti kohdistuvat. On arvioitava erityisesti vaikutukset erityisten suojelutoimien alueilla, jotka jäsenvaltiot ovat ilmoittaneet luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(2) (luontotyyppidirektiivi) mukaisesti. Jos jäsenvaltio katsoo, että hankkeella on merkittäviä ympäristövaikutuksia, hanketta koskeva YVA on suoritettava. Hanke sijaitsee lähellä aluetta, joka on määritelty lepakkojen elinympäristöksi Antwerpenin seudulla sijaitsevien historiallisten linnakkeiden ympäristössä. Aluetta on ehdotettu yhteisön tärkeänä pitämäksi alueeksi luontotyyppidirektiivin 4 artiklan 1 kohdan mukaisesti. Lisääntyvällä lento- ja maantieliikenteellä ja alueen suoraan läheisyyteen rakennettavalla uudella maantiellä voi mahdollisesti olla kielteisiä vaikutuksia alueen suojelun tasoon ja niihin kahteen lepakkolajiin, joiden suojelemiseksi alue on nimetty yhteisön tärkeänä pitämäksi alueeksi. Komissio aikoo pyytää Belgian viranomaisilta lisätietoja Deurnen lentoasemalla suunnitelluista rakennustöistä voidakseen arvioida, ovatko viranomaiset noudattaneet YVA- ja luontotyyppidirektiiviä. Parlamentin jäsen kysyy, voiko Belgia vedota YVA-direktiivin 2 artiklan 3 kohtaan tässä nimenomaisessa tapauksessa. YVA-direktiivissä säädetään, että jäsenvaltiot voivat poikkeustapauksissa olla kokonaan tai osittain soveltamatta tiettyyn hankkeeseen YVA-direktiivin säännöksiä. Tällöin seuraavien edellytysten on täytyttävä eli jäsenvaltioiden on a) tutkittava, onko jokin muu arviointimuoto sopiva ja pitäisikö näin kootun tiedon olla yleisön saatavilla, b) asetettava vapauttamispäätöstä koskevat tiedot sekä päätöksen perustelut sen yleisön saataville, jota asia koskee, ja c) annettava komissiolle tiedoksi ennen luvan myöntämistä tehdyn vapauttamispäätöksen perustelut ja liitettävä siihen, kun se on tarkoituksenmukaista, omille kansalaisille annetut tiedot. Komissio ei voi ottaa kantaa käsillä olevaan asiaa, sillä Belgia ei ole ilmoittanut komissiolle aikomuksestaan soveltaa kyseistä poikkeusta. Jäsenvaltiot ovat käyttäneet direktiivin 2 artiklan 3 kohdassa säädettyä poikkeusmenettelyä seitsemän kertaa, mutta yhdessäkään tapauksessa ei ole ollut kysymys Belgiasta. Direktiiviä 2001/42/EY(3) sovelletaan tiettyihin suunnitelmiin ja ohjelmiin. Ei ole selvää, voidaanko parlamentin jäsenen mainitsema hanke luokitella mainitun direktiivin 4 artiklan 1 kohdassa määritellyksi suunnitelmaksi tai hankkeeksi. Mainitussa 4 artiklan 1 kohdassa säädettyä velvoitetta sovelletaan kuitenkin (rajoitetuin poikkeuksin) ainoastaan sellaisiin suunnitelmiin tai ohjelmiin, joiden ensimmäinen valmisteluasiakirja valmistuu 21. heinäkuuta 2004 jälkeen. (1) EYVL L 73, 14.3.1997. (2) EYVL L 206, 22.7.1992. (3) Euroopan parlamentin ja neuvoston direktiivi 2001/42/EY, annettu 27. kesäkuuta 2001, tiettyjen suunnitelmien ja ohjelmien ympäristövaikutusten arvioinnista, EYVL L 197, 21.7.2001.